SOG‘LIQNI SAQLASh XODIMLARI MEHNATIGA HAQ TO‘LASh ShARTLARINI TARTIBGA SOLISh TO‘G‘RISIDA

Sog‘liqni saqlash xodimlari mehnatiga haq to‘lash shartlarini tartibga solish maqsadida Vazirlar Mahkamasi qaror qiladi:
 1. 1995-yil 1-martdan boshlab mehnat sharoitlari salomatlik uchun xavfli va alohida og‘ir bo‘lgan sog‘liqni saqlash muassasalari xodimlarining lavozim maoshlari sxemadagi lavozim maoshlari stavkalarining 15 foizidan 30 foizigacha miqdorlarda oshirilsin; shuningdek sog‘liqni saqlash xodimlarining lavozim maoshlariga hozir amalda bo‘lgan belgilab qo‘yilgan summalar o‘rniga 1 va 2-ilovalarga muvofiq ish haqiga foiz nisbatida boshqa qo‘shimcha haqlarning yangi miqdorlari belgilansin.
 2. O‘zbekiston Respublikasi Sog‘liqni saqlash vazirligi Mehnat vazirligi va Moliya vazirligi bilan birgalikda bir oy muddatda mehnat sharoitlari salomatlik uchun xavfli va alohida og‘ir bo‘lganligi uchun ularda ishlash lavozim maoshlari oshirilishi huquqini beruvchi muassasalar, bo‘limlar va lavozimlar ro‘yxatini qo‘shimcha haqlarning tegishli miqdorlarini ishlab chiqsin va tasdiqlasin.
 3. Tasarrufida sog‘liqni saqlash muassasalari bo‘lgan vazirliklar va idoralar oshirilgan ish haqi va qo‘shimcha haqlar o‘z vaqtida to‘lanishini ta’minlasinlar.
 4. O‘zbekiston Respublikasi Moliya vazirligi ko‘rsatilib o‘tilgan maqsadlar uchun budjetdan zarur mablag‘lar ajratsin.
 5. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari S.S. Saidqosimov zimmasiga yuklansin.
 Sxemadagi lavozim maoshlari oshirilishi quyidagicha belgilanadi:
 1. Sog‘liqni saqlash muassasalarining tarkibiy bo‘linmalariga mudirlik qilganligi uchun vrachlarga vrachlarning sonini hisobga olgan holda:
 vrachlik lavozimi 6 tagacha bo‘lganda — eng kam oylik ish haqining 50 foizi miqdorida;
 vrachlik lavozimi 6 tadan ortiq bo‘lganda — eng kam oylik ish haqining 70 foizi miqdorida;
 kabinet mudiri bo‘lgan vrachlarga — eng kam oylik ish haqining 30 foizi miqdorida;
 2. Feldsherlik-akusherlik punktlari mudirlari bo‘lgan feldsherlar, akusherlar va tibbiyot hamshiralariga — eng kam oylik ish haqining 25 foizi miqdorida;
 3. Sog‘liqni saqlash muassasalarining rahbarlari va ularning o‘rinbosarlari bo‘lgan vrachlarga:
 oliy malaka toifasi bo‘lgan vrachlarga — eng kam oylik ish haqining 70 foizi miqdorida;
 birinchi malaka toifasi bo‘lgan vrachlarga — eng kam oylik ish haqining 40 foizi miqdorida;
 ikkinchi malaka toifasi bo‘lgan vrachlarga — eng kam oylik ish haqining 20 foizi miqdorida;
 4. Sog‘liqni saqlash muassasalarining o‘rta tibbiyot va farmatsevtika xodimlari bo‘lgan rahbarlariga hamda bosh hamshiralarga:
 oliy malaka toifasi bo‘lganlarga — eng kam oylik ish haqining 40 foizi miqdorida;
 birinchi malaka toifasi bo‘lganlarga — eng kam oylik ish haqining 20 foizi miqdorida;
 ikkinchi malaka toifasi bo‘lganlargi — eng kam oylik ish haqining 10 foizi miqdorida;
 5. Sog‘liqni saqlash muassasalarining rahbarlari va ularning o‘rinbosarlari bo‘lgan vrachlarga, nomlanishidan qat’iy nazar, vrachlik va provizorlik lavozimlarini egallab turgan hamda ilmiy unvoni bo‘lgan vrachlar va provizorlarga:
 tibbiyot va farmatsevtika fanlari doktori ilmiy unvoni bo‘lganlarga — eng kam oylik ish haqining 70 foizi miqdorida;
 tibbiyot va farmatsevtika fanlari nomzodi ilmiy unvoni bo‘lganlarga — eng kam oylik ish haqining 45 foizi miqdorida;
 6. Sog‘liqni saqlash muassasalarida konsultatsiya o‘tkazgan vrachlar mehnatiga soatbay haq to‘lash quyidagicha belgilanadi:
 professor, tibbiyot fanlari doktoriga — lavozim maoshining 3 foizi miqdorida;
 dotsent va tibbiyot fanlari nomzodiga — lavozim maoshining 2 foizi miqdorida;
 ilmiy unvoni bo‘lmagan vrachlarga — lavozim maoshining 1 foizi miqdorida.